沌中即事
作者：孫應時
朝代：宋

paragraphs: 武昌西南雲夢澤，水平不動玻璃碧。
葭蘆莽蒼生暮煙，楊柳蕭條带秋色。
北接滄浪南洞庭，八九百里荒荒白。
一渠紆縈十日行，巧避江濤如過席。
平生聞說沌魚美，滿籃不受百錢直。
我來漲潦漁者稀，罾網高懸釣竿擲。
葦屋人家絕可憐，欲沒未沒三四尺。
倚樹爲巢葑作床，剝菱炊菰自朝夕。
青裙皂髻長兒女，城市繁華豈曾識。
屋頭一艇是生涯，丁算未必逃官籍。
迢迢客路幾歎息，茫茫宇宙何終極。
有酒無魚莫浪愁，獨醉月明聽吹笛。